DA Den Europæiske Unions Tidende C 179/19

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

(2007/C 179/07)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1) . Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»ΣΤΑΦΙΔΑ ΖΑΚΥΝΘΟΥ« (STAFIDA ZAKYNTHOU)

EF-Nr.: EL/PDO/005/0493/12.9.2005

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Υπουργείο Αγροτικής Ανάπτυξης και Τροφίμων — Διεύθυνση Βιολογικής Γεωργίας, Τμήμα Π.Ο.Π., Π.Γ.Ε., Ε.Π.Ι.Π (Ministeriet for Landdistriktsudvikling og Fødevarer — Direktoratet for Økologisk Landbrug, Departementet for BOB, BGB og GTS) Adresse: Αcharnon 29, GR-101 76, Athènes Tlf. (30) 210 823 20 25 Fax (30) 210 882 12 41 e-mail: yp3popge@otenet.gr

2. Sammenslutning:

Navn: Producentsammenslutning (i), Forening af Frugt- og Grøntsagskooperativer (Korender) Adresse: Lomvardou 42, GR-291 00, Zakynthos Tlf. (30) 269 502 76 11/504 24 26 Fax (30) 269 502 22 68 e-mail: easzakinthoy@aias.gr Sammensætning: Producent/Forarbejdningsvirksomhed ( X ) Andet: ( )

3. Produktets art:

Kategori 1.6 — Frugt, grøntsager og korn, også forarbejdet

4. Varespecifikation

(Resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Σταφίδα Ζακύνθου« (Stafida Zakynthou)

4.2. Beskrivelse: »Σταφίδα Ζακύνθου« (Stafida Zakynthou) fremstilles udelukkende af Vitis corinthica-druer, som soltørres naturligt.

Det forarbejdede produkts vigtigste kendetegn er følgende:

små ensartede frugter med en diameter på 4-8 mm

ensartet mørkviolet farve

maksimalt vandindhold på 18 vægtprocent

stenfri. Der må højst være sten i 2 % af korenderne.

Produktet går på det europæiske og de internationale markeder under navnet »Zante- currants« og forhandles som følgende kategorier:

»små« med en frugtdiameter på 4-7 mm

»mellemstore« med en frugtdiameter på 6-8 mm

»blandede« med en frugtdiameter på 4-8 mm.

4.3. Geografisk område: Produktet »Σταφίδα Ζακύνθου« (Stafida Zakynthou) dyrkes og tørres på Zakynthos. Produktionsområdet er på 1 670 ha og udgør 10 % af øens landbrugsareal.

4.4. Bevis for oprindelse: Medlemmerne af producentsammenslutningen i) foreningen af frugt- og grøntsagskooperativer på Zakynthos (korender) er forpligtet til at registrere deres dyrkningsarealer på en liste, som kontrolinstansen har oprettet og står for at ajourføre. Produktet transporteres fra producenten til forarbejdningsvirksomheden i stabelbare, nummererede plastkasser, der er specielt beregnet til fødevarer. Hver nummereret kasse svarer til en bestemt producent. For at sikre, at produktet er sporbart, fører forarbejdningsvirksomheden et årligt regnskab, hvor de nummererede kartoner, der anvendes til at emballere færdigvaren, svarer til plastkassernes nummerering.

4.5. Produktionsmetode:

Dyrkning

Druerne dyrkes på Zakynthos uden vanding. Vinstokkene er plantet i rækker og er gobeletbeskåret. En vigtig del af produktionsmetoden er χαράκι (charaki), hvor der snittes i barken på vinstokkene. Som et alternativ til »snittet« sprøjtes drueklaserne med en blanding af vækstregulerende stoffer, som er godkendt ifølge den nationale lovgivning og EF-retsforskrifterne.

Høst og tørring

Afgrøden høstes manuelt, når druerne har opnået deres karakteristiske mørkviolette farve og sødme, og klaserne let kan brækkes af. Samme dag lægges de høstede druer til tørring i solen på nogle særlige permanente tørrearealer på jorden (tørregulve) på papir eller plastnet. Der anvendes ikke kemikalier til tørringen. Når tørringen er afsluttet, skubbes klaserne forsigtigt hen over tørregulvet med plastriver for at løsne og fjerne stilkene. Producenterne opbevarer produktet.

Samling og lagring

Produktet indsamles i de første ti dage af september. Produktet tages ud fra lagrene, sis og leveres til forarbejdningsvirksomheden, hvor det oplagres. Forarbejdningsvirksomheden oplagrer produktet, indtil det forarbejdes.

Forarbejdning

Forarbejdningen af det tørrede produkt omfatter følgende:

— frasortering af meget små korender, sammenklistrede korender, stilkender og plantedele fra marken

— sortering af produktet i kategorierne »små«, »mellemstore« og »blandede«

— vask af korenderne i rent vand

— fuldstændig tørring af korendernes overflade ved hjælp af en luftstrøm

— fjernelse af stilken og endelig kontrol.

Der tilsættes ingen stoffer under forarbejdningen.

Pakning og insektbekæmpelse

Forarbejdningsvirksomheden pakker færdigvaren i lukkede detailsalgspakninger med et indhold på mellem 0,2 kg og 1 kg, og i lukkede engroskartoner med et indhold på 10-15 kg. Før partiet sendes på markedet, behandles det med et insektbekæmpelsesmiddel.

4.6. Tilknytning: Produktionen af korender begyndte på Zakynthos i begyndelsen af det 16. århundrede og blev hurtigt udbredt på hele øen under venetianernes herredømme. Lige fra begyndelsen var produktet på grund af sin høje kvalitet stærkt efterspurgt i Europa.

På grund af den store efterspørgsel er korender den dag i dag øens vigtigste landbrugsprodukt og spiller en fremtrædende rolle i øens økonomi.

Produktets høje kvalitet skyldes områdets særlige jordbunds- og klimaforhold og de anvendte dyrknings-, tørrings- og forarbejdningsmetoder.

Zakynthos' alkaliske, kalkholdige jord, det forhold, at der ikke er frost om foråret, de mange soltimer og den høje lufttemperatur i perioden maj-juli og den minimale nedbørsmængde i juli og august er med til at give produktet dets store sukkerindhold og dermed dets stærke og karakteristiske søde smag. Forholdene er også med til, at druerne forbliver små og af ensartet størrelse og øger indholdet af anthocyanin, som giver færdigvaren dens ensartede sortviolette farve.

På grund af den høje gennemsnitstemperatur kombineret med de fremherskende nordlige vinde i tørringsperioden kan druerne tørres tilstrækkeligt inden for det ønskede tidsrum alene ved solens hjælp og uden tilsætning af nogen stoffer.

Desuden sikrer dyrkningsmetoden (som er lagt an på en fuldstændig udnyttelse af områdets jordbunds- og klimaforhold) og den omhyggelige måde, produktet behandles på under høst og tørring, forarbejdningen og den løbende strenge kontrol, at produktet er sikkert for forbrugerne og af høj kvalitet.

4.7. Kontrolinstans:

Navn: Certificerings- og kontrolorganet for landbrugsprodukter (OPEGEP) — AGROCERT Adresse: Androu 1 & Patission, GR-112 57, Athènes Tlf. (30) 210 823 12 77 Fax (30) 210 823 14 38 e-mail: agrocert@otenet.gr





Navn: Zakynthos' præfekturmyndighed, direktoratet for udvikling af landdistrikter Adresse: Diikitirio, GR-291 00, Zakynthos Tlf. (30) 269 504 93 41 Fax (30) 269 504 83 12 e-mail: u14804@minagric.gr

4.8. Mærkning: Pakningen skal forsynes med betegnelsen »ΣΤΑΦΙΔΑ ΖΑΚΥΝΘΟΥ (ΠΟΠ)«, som skal skrives hen over et billede af øen Zakynthos i målestoksforholdet 1:300 000 med bogstaver, som er mindst dobbelt så fede som de bogstaver, der anvendes til enhver anden tekst.

Desuden skal pakningen være forsynet med de angivelser, der kræves i henhold til national lovgivning og EF-retsforskrifterne.

På engroskartonerne skal produkttypen anføres sammen med ordet »små«, »mellemstore« eller »blandede« eller en oversættelse heraf.

(1) EUT L 93 af 31.3.2006, s. 12.